戲呈君用
作者：方岳
朝代：宋

paragraphs: 秋崖初無負郭二頃田，向來耕舍寒炊煙。
負薪行歌遭婦駡，往往倒崖底之枯松，煮崖邊之飛泉。
龜腸怒吼賣牛具，龍骨倒挂行蝸涎。
乃以農自目，其然豈其然。
胥山之窮固亦無一錢，較之於我猶差賢。
白頭把筆耕六籍，芸人芸己皆逢年。
可曾腰斧響空谷，但聞種之以弘農陶，耨之以絳人玄。
先生之號則不可，北山久欲移文鎸。
吾嘗觀諸朝，左右分兩銓。
若使后夔降典夷作樂，各違所長非所便。
我今手招白雲與渠語，兩易其任盟當堅。
君農我樵萬山綠，依舊司存雨露邊。
亦不必承明之廬九入，亦不必歲中之官九遷。
共披煙蓑拜新號，疏駁不到松風前。
爛柯扣角醉眠熟，佳話留與山中傳。